Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukainen neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi yhteisön paikkatietoinfrastruktuurin (INSPIRE) perustamisesta /* KOM/2006/0051 lopull. - COD 2004/0017 */





[pic] | EUROOPAN YHTEISÖJEN KOMISSIO | Bryssel 10.2.2006 KOM(2006)51 lopullinen 2004/0175(COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukainen neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi yhteisön paikkatietoinfrastruktuurin (INSPIRE) perustamisesta 2004/0175(COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukainen neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi yhteisön paikkatietoinfrastruktuurin (INSPIRE) perustamisesta 1. TAUSTAA Ehdotus toimitettiin Euroopan parlamentille ja neuvostolle (asiakirja KOM(2004)516 lopullinen – 2004/0175(COD)) | 23. heinäkuuta 2004 | Euroopan parlamentti antoi lausuntonsa ensimmäisessä käsittelyssä | 7. kesäkuuta 2005 | Euroopan talous- ja sosiaalikomitea antoi lausuntonsa | 9. helmikuuta 2005 | Yhteinen kanta vahvistettiin | 23. tammikuuta 2006 | 2 . KOMISSION EHDOTUKSEN TAVOITE Ehdotuksen yleisenä tavoitteena on se, että viranomaisten hallussa olevilla paikkatiedoilla voidaan aiempaa paremmin tukea ympäristöpolitiikan laatimista. Tähän pyritään yhdenmukaistamalla paikkatietoja ja lisäämällä palvelujen yhteentoimivuutta sekä varmistamalla laajempi paikkatietojen yhteiskäyttö viranomaisten välillä sekä tietojen julkinen saatavuus Internetin kautta. Ehdotuksen kolmessa liitteessä määritetään paikkatietoryhmät, jotka kuuluvat direktiivin soveltamisalaan. Ehdotetun direktiivin mukaan jäsenvaltioiden olisi toteutettava seuraavat toimenpiteet: - luotava palvelujen verkko, jonka avulla voidaan etsiä, selailla ja hakea paikkatietoja keskitetystä Internet-portaalista, - varmistettava paikkatietoaineistojen ja paikkatietopalvelujen yhteentoimivuus (tekninen yhteensopivuus) komiteamenettelyllä hyväksyttyjen täytäntöönpanosääntöjen mukaisesti, - laadittava viranomaistensa hallussa olevista tiedoista luetteloja, jotka sisältävät paikkatietoja koskevia tiettyjä kuvaustietoja eli metatietoa, - asetettava paikkatiedot yleisön saataville, - poistettava rajoitukset paikkatietojen yhteiskäytölle viranomaisten välillä. 3. YHTEISTÄ KANTAA KOSKEVAT HUOMIOT 3.1 Yleiset huomiot Komissio voi hyväksyä kokonaan, osittain tai periaatteessa 46 niistä 49 tarkistuksesta, joita Euroopan parlamentti esitti ensimmäisessä käsittelyssään. Monet näistä tarkistuksesta on nyt sisällytetty yhteiseen kantaan joko sellaisenaan tai sisältönsä puolesta. Komissio ei voi hyväksyä yhteistä kantaa useiden näkökohtien osalta. Näistä tärkeimmät ovat seuraavat: Komission mielestä teollis- ja tekijänoikeuksien ei tulisi kuulua perusteisiin, joiden nojalla jäsenvaltiot voivat rajoittaa paikkatietojen julkista saatavuutta. Komissio ei myöskään katso, että rajoitukset voitaisiin laajentaa kattamaan myös komission ehdotuksen 18 artiklan 1 kohdan a alakohdassa tarkoitetut hakupalvelut, koska tämä tarkoittaisi sitä, että yleisö ei voisi saada selville edes tietojen olemassaoloa. Komissio katsoo edelleen, että sen ehdotuksen 18 artiklan 1 kohdan b alakohdassa mainitut selailupalvelut olisi asetettava käyttöön ilmaiseksi. Komissio ei voi hyväksyä neuvoston kantaa, jonka mukaan viranomaiset voisivat tietyissä tapauksissa periä näistä palveluista maksun ja/tai edellyttää lupaa niiden käytölle. Yhteisessä kannassa velvoite estää paikkatietojen yhteiskäytön rajoitukset sekä säännöt yhteisön toimielinten ja elinten pääsystä paikkatietoihin ja paikkatietopalveluihin yhdenmukaisin edellytyksin asetetaan toissijaiseksi suhteessa paikkatietoja toimittavien viranomaisten oikeuteen edellyttää muilta viranomaisilta käyttölupia ja vaatia näiltä maksuja. Yhteisessä kannassa ei myöskään selkeästi esitetä rajoituksia, jotka on estettävä. Sen avulla ei sen vuoksi voitaisi tehokkaasti saavuttaa yhtä ehdotuksen päätavoitteista, ja esteet tietojen yhteiskäytölle voisivat jopa lisääntyä. Vaikka komissio on samaa mieltä siitä, että tietojen yhteiskäyttöä koskevat säännökset eivät vaikuta viranomaisten teollis- ja tekijänoikeuksien olemassaoloon tai omistajuuteen, se ei näe tarvetta siihen, että tämä todettaisiin direktiivin tekstissä. Mikäli direktiiviin sisällytetään tällainen säännös, olisi myös tehtävä selväksi, että näitä oikeuksia on harjoitettava muiden säännösten mukaisesti. 3.2 Yksityiskohtaiset huomautukset 3.2.1 Parlamentin tarkistukset, jotka komissio voi hyväksyä kokonaan, osittain tai periaatteessa ja jotka on sisällytetty yhteiseen kantaan Johdanto-osaa koskevat tarkistukset 1 ja 5 on sisällytetty yhteiseen kantaan kokonaan, osittain tai periaatteessa. Tarkistus 6, joka koskee direktiivin tavoitetta, on sisällytetty yhteiseen kantaan osittain siten, että maankäytön suunnitteluun viitataan johdanto-osassa. Tarkistuksilla 8–12 muutetaan selventävästi tekstin rakennetta. Tekstin rakennetta on muutettu vastaavasti myös yhteisessä kannassa. Lisäksi tarkistuksella 9 tehdään joitakin teknisiä muutoksia määritelmiin, ja suurin osa näistä muutoksista on sisällytetty yhteiseen kantaan. Tarkistuksella 10 lisätään pieni rajoitus säännöksiin, jotka koskevat liitteiden päivittämistä komiteamenettelyn avulla. Tarkistus voidaan hyväksyä. Tarkistukset 13 ja 14 liittyvät metatietoihin, jotka on tuotettava direktiivin soveltamisalaan kuuluvista paikkatietoaineistoista ja paikkatietopalveluista. Molemmat tarkistukset on sisällytetty periaatteessa yhteiseen kantaan, jonka mukaan jäsenvaltioiden toimitettava tiedot paikkatietoaineistojen ja paikkatietopalveluiden käyttöoikeuteen liittyvistä maksuista ja metatiedon on oltava laadultaan tarkoituksenmukaista. Tarkistuksilla 15 ja 21 muutetaan hieman sanamuotoa, joka liittyy täytäntöönpanosääntöjen noudattamisen aikatauluun. Tarkistukset on sisällytetty vastaaviin artikloihin. Tarkistuksilla 16–20, 22 ja 23 selvennetään tiettyjä säännöksiä täytäntöönpanosäännöistä, joiden tarkoituksena on parantaa paikkatietoaineistojen ja paikkatietopalveluiden yhteentoimivuutta. Nämä tarkistukset on kaikki sisällytetty periaatteessa yhteisen kannan 7-10 artikloihin, mikä myös parantaa tekstin selkeyttä. Tarkistuksella 24 pyritään selkeyttämään niiden palvelujen luonnetta, joita jäsenvaltioiden on tarjottava tiedon tarjoajille, jotta nämä voivat yhdistää tietonsa INSPIRE-infrastruktuuriin. Tämä on otettu huomioon yhteisen kannan 12 artiklassa. Tarkistuksella 25 poistetaan alkuperäiseen ehdotukseen sisältynyt tarpeeton epäselvyys, ja tarkistus on sisällytetty yhteisen kannan 11 artiklan viimeiseen kohtaan. Tarkistuksella 27 selvennetään palveluita, joiden tekniset eritelmät on laadittava komiteamenettelyllä. Tämä selvennys on sisällytetty yhteisen kannan uudelleen muotoiltuun 16 artiklaan. Tarkistuksella 29 selvennetään, että kansainvälisiin elimiin olisi sovellettava samoja paikkatietojen yhteiskäyttöjärjestelyjä kuin kansallisen ja yhteisön tason viranomaisiin. Tarkistus on sisällytetty yhteisen kannan 17 artiklan 5 kohtaan, johon on lisätty myös edellytys, että tämän on tapahduttava vastavuoroisesti ja tasa-arvoisesti. Tarkistuksella 31 selvennetään alkuperäisen ehdotukseen sisältynyttä säännöstä, jonka mukaan yhteisön toimielimet ja elimet voivat saada käyttöönsä säädettyjen tietojen lisäksi myös muita tietoja. Tämä selvennys on sisällytetty yhteisen kannan 17 artiklan 8 kohtaan. On kuitenkin todettava, että komissio ei voi hyväksyä muita muutoksia, jotka neuvosto on tehnyt kyseiseen kohtaan. Tarkistuksella 35 selvennetään sitä, että kansainvälisiä standardeja voidaan käyttää direktiivin täytäntöönpanon tukena eurooppalaisten standardien lisäksi. Tarkistus on otettu huomioon yhteisen kannan 20 artiklassa, jossa lisäksi selvennetään, että standardit olisi otettava huomioon direktiivissä tarkoitetuissa täytäntöönpanosäännöissä. Tarkistuksessa 36 vaaditaan, että jäsenvaltioiden on asetettava direktiivin täytäntöönpanon seurannan tulokset pysyvästi sekä yleisön että komission käyttöön. Tarkistus on sisällytetty 21 artiklan 1 kohtaan. Tarkistuksessa 38 täsmennetään, että komission kertomus direktiivin soveltamisesta on laadittava jäsenvaltioiden kertomusten perusteella. Tämä on otettu huomioon 23 artiklassa, johon on lisätty ilmaisu "muun muassa" sen selventämiseksi, että kertomuksen laatimisessa voidaan käyttää myös muita lähteitä. Tarkistuksissa 39, 42, 43, 46 ja 48 tehdään hyödyllisiä selvennyksiä ja pieniä muutoksia liitteiden eri kohtiin. Tarkistukset on sisällytetty yhteiseen kantaan, jossa niihin on joissakin tapauksissa tehty lisäselvennyksiä. Tarkistuksilla 40 ja 41 siirretään geologian paikkatietoryhmä liitteestä III liitteeseen II. Tarkistuksella 44 laajennetaan direktiivin soveltamisala julkisiin ja valtioiden tarjoamiin palveluihin sekä ympäristön tilan seurantajärjestelmiin. Tarkistus lisää direktiivin vaikutusta ympäristöpolitiikan laatimiseen ja palvelee näin ollen sen yleistä tavoitetta. Tarkistus 49 sisältää uuden paikkatietoryhmän eli uusiutuvat energianlähteet. Uudet paikkatietoryhmät on sisällytetty yhteiseen kantaan hieman muutettuna. 3.2.2 Parlamentin tarkistukset, joita komissio ei ole hyväksynyt ja joita ei ole sisällytetty yhteiseen kantaan Johdanto-osaa koskevaa tarkistusta 2 ei pidetty ehdotuksen kannalta olennaisena eikä sitä sen vuoksi hyväksytä. Komissio ei hyväksy tarkistusta 7, jonka mukaan infrastruktuurin olisi katettava yhteisön tason paikkatietoaineistot. Tarkistusta ei ole sisällytetty myöskään yhteiseen kantaan, koska tällainen säännös asettaisi velvoitteita yhteisön toimielimille ja elimille, mikä ei ole mahdollista direktiivissä. Tämän tiedonannon lopussa esitetyssä lausumassa ilmaistaan kuitenkin komission halu varmistaa, että yhteisön toimielinten ja elinten hallussa olevat tiedot käytännössä sisällytetään INSPIRE-infrastruktuuriin. 3.2.3 Parlamentin tarkistukset, jotka neuvosto on hyväksynyt mutta joita komissio ei ole hyväksynyt Tarkistuksella 30 lyhennetään komission ehdotukseen sisältyvää säännöstä, jonka tarkoituksena on estää kilpailun vääristyminen, jos viranomaiset harjoittavat myös sellaista liiketoimintaa, joka ei liity niiden julkisten tehtävien hoitamiseen. Koska lyhennetyssä säännöksessä ainoastaan toistetaan perustamissopimukseen sisältyvä velvoite estää kilpailun vääristyminen eikä siinä esitetä asiayhteyttä tai asian merkitystä, neuvosto on päättänyt poistaa säännöksen kokonaan. Vaikka tämä on parempi vaihtoehto kuin parlamentin tarkistus, komission mielestä olisi parempi säilyttää alkuperäinen säännös sellaisenaan. 3.2.4 Parlamentin tarkistukset, jotka komissio hyväksyy mutta joita ei ole sisällytetty yhteiseen kantaan Tarkistuksella 3 pyritään selkeyttämään säännöksiä, jotka liittyvät tietojen yhteiskäyttöön viranomaisten välillä, lisäämällä johdanto-osan kappale, joka koskee tietoa tarjoavien julkisten viranomaisten vastaanottamaa taloudellista korvausta. Komissio voi hyväksyä tämän tarkistuksen, koska se on johdonmukainen komission ehdotuksen kanssa. Neuvosto on kuitenkin tehnyt tietojen yhteiskäyttöä koskeviin säännöksiin suurempia muutoksia ja ei ole sen vuoksi sisällyttänyt tätä tarkistusta yhteiseen kantaan. Tarkistuksilla 4, 33 ja 34 pyritään varmistamaan, että kaikilla hallinnon tasoilla osoitetaan rakenteet INSPIRE-infrastruktuurin koordinoimiseksi ja että rakenteissa otetaan huomioon, miten toimivalta ja vastuut on jaettu jäsenvaltioissa. Komissio voi hyväksyä tämän tarkistuksen hieman muutettuna, mutta sitä ei ole sisällytetty neuvoston yhteiseen kantaan. Tarkistuksen 26 perusteella selailupalvelujen kautta saataville asetettavat paikkatiedot voivat olla muodossa, joka estää niiden uudelleenkäytön kaupallisiin tarkoituksiin, ja niiden käyttö voidaan tehdä luvanvaraiseksi, millä rajoitettaisiin tietojen mahdollista hyödyntämistä. Tämä olisi tehokas tapa suojella tietoja tarjoavia viranomaisia tämän palvelun väärinkäytöltä. Neuvosto ei ole sisällyttänyt tätä tarkistusta yhteiseen kantaan vaan on pitänyt parempana lisätä yleisemmän säännöksen, jonka perusteella tietojen tarjoajat voivat periä maksuja näistä palveluista sekä edellyttää lupaa niiden käytölle. Tarkistuksen 28 mukaan jäsenvaltioiden on varmistettava, että paikkatietojen yhteiskäyttöä viranomaisten välillä koskevien toimien toteuttaminen ei vaikuta haitallisesti paikkatietoaineistojen ja paikkatietopalvelujen saatavuuteen. Neuvosto ei ole sisällyttänyt tätä tarkistusta yhteiseen kantaan, jossa tietojen yhteiskäyttöä koskevia säännöksiä on huomattavasti heikennetty. Tarkistuksella 32 varmistetaan, että komission ehdotukseen sisältynyt yhteisten käyttölupien käyttöönotto ei tarpeettomasti rajoita tietojen uudelleenkäyttömahdollisuuksia ja palvelujen käyttömahdollisuuksia ja että sitä ei käytetä kilpailun estämiseen. Tämä on täysin johdonmukaista komission pyrkimyksen kanssa. Neuvosto ei kuitenkaan ole sisällyttänyt tarkistusta yhteiseen kantaan vaan on päättänyt poistaa kyseisen säännöksen kokonaan. Tarkistuksen 37 perusteella jäsenvaltioiden olisi toimitettava tietoja viranomaisten välisistä tietojen yhdenmukaistamista ja yhteiskäyttöä koskevista sopimuksista. Ehdotukseen ei sisälly erityistä säännöstä tietojen yhdenmukaistamista koskevista sopimuksista, mutta tämä tarkistus voidaan periaatteessa hyväksyä, jos sillä viitataan jäsenvaltioiden toteuttamiin toimenpiteisiin, joilla pyritään parantamaan paikkatietoaineistojen ja paikkatietopalvelujen yhteentoimivuutta. Neuvosto ei ole sisällyttänyt tarkistusta yhteiseen kantaan. Tarkistuksella 45 laajennetaan perustellusti paikkatietoryhmää ”väestöjakauma – demografia”. Tarkistuksella 47 lisätään uusi paikkatietoryhmä ”ihmisen toiminnan aiheuttamasta kuormituksesta kärsivät alueet”. Tämä voidaan hyväksyä, mikäli käsitettä selvennetään. Kumpaakaan tarkistusta ei ole otettu huomioon yhteisessä kannassa. 3.2.5 Lisämuutokset, joita neuvosto on tehnyt ehdotukseen Neuvosto on tehnyt ehdotukseen useita lisämuutoksia. Monet näistä ovat teknisiä ja samansuuntaisia kuin parlamentin tarkistukset. Yhteisessä kannassa tehdään kuitenkin komission ehdotukseen useita suurempia muutoksia, joista jotkin merkittävästi heikentävät sovittua direktiivin tavoitetta. Merkittävimmät näistä muutoksista liittyvät tietojen julkiseen saatavuuteen ja tietojen yhteiskäyttöön viranomaisten välillä. Komission ehdotuksessa esitetään, että verkkopalvelut, joiden avulla yleisö voi hakea ja selailla viranomaisten hallussa olevia tietoja, olisi asetettava käyttöön maksutta. Sen sijaan yhteisessä kannassa annetaan tietoa tarjoaville viranomaisille mahdollisuus periä maksuja ja edellyttää käyttölupaa tapauksissa, joissa ”maksut ja/tai käyttöluvat ovat olennainen ennakkoedellytys paikkatietoaineistojen ja paikkatietopalvelujen ylläpitämiseksi tai jo olemassa olevan kansainvälisen paikkatietoinfrastruktuurin vaatimusten täyttämiseksi kestävällä tavalla” (14 artikla). Yhteisessä kannassa ei kuitenkaan tarkenneta, mitkä olosuhteet katsottaisiin tällaisiksi tapauksiksi. Lisäksi yhteisessä kannassa teollis- ja tekijänoikeudet kuuluvat perusteisiin, joiden perusteella jäsenvaltiot voivat rajoittaa paikkatietojen julkista saatavuutta (13 artikla), ja näitä perusteita sovelletaan myös hakupalveluihin muiden verkkopalvelujen lisäksi. Mitä tulee tietojen yhteiskäyttöön viranomaisten välillä, 17 artiklan säännökset eivät ole yhtä vaativia kuin komission ehdotuksen 23 artiklan vaatimukset. Ne voivat jopa lisätä tietojen yhteiskäytön esteitä niiden vähentämisen sijaan. Merkittävimpiä muutoksia ovat seuraavat: - 3 kohta, jossa rajoitusten estäminen asetetaan toissijaiseksi paikkatietoja toimittavien viranomaisten oikeudelle edellyttää tietoja käyttäviltä viranomaisilta käyttölupia ja vaatia näiltä maksuja, - 8 kohta, jossa edellä mainittu oikeus annetaan myös silloin, kun kyseessä on yhteisön toimielinten ja elinten pääsy paikkatietoihin yhdenmukaisin edellytyksin ja - 9 kohta, jonka mukaan 17 artikla ei vaikuta julkisen sektorin viranomaisten teollis- ja tekijänoikeuksien omistukseen eikä olemassaoloon. Kohdassa ei kuitenkaan täsmennetä, että kyseisiä oikeuksia on harjoitettava muiden säännösten mukaisesti. Komissio ei voi tukea näitä muutoksia, koska ne rajoittavat tarpeettomasti julkista saatavuutta, vaikeuttavat direktiivin täytäntöönpanoa ja vähentävät tietojen saatavuutta ja näin infrastruktuurin lisäarvoa. Yhteisen kannan 17 artiklan 3 kohta aiheuttaa erityistä huolta, koska se rohkaisee todennäköisesti tietojen tarjoajia asettamaan oikeudellisia ja taloudellisia rajoituksia tietojen yhteiskäytölle viranomaisten välillä. Näin direktiivillä olisi päinvastainen vaikutus kuin alun perin tarkoitettiin. Toinen vakava huolenaihe liittyy menettelyyn, jolla vahvistetaan yhteentoimivuutta koskevat täytäntöönpanosäännöt (yhteisen kannan 7 artiklan 2 ja 3 kohta). Kyseisten kohtien mukaan komissio tekee toteutettavuudesta ja odotetuista kustannuksista ja hyödyistä selvityksen, sääntöjen hyväksymisestä ei saa aiheutua jäsenvaltiolle liiallisia kustannuksia ja jäsenvaltioiden on noudatettava sääntöjä ainoastaan “mahdollisuuksien mukaan”. Vaikka komissio on täysin tietoinen siitä, että täytäntöönpanosääntöjä laadittaessa on tarpeen ottaa huomioon toteutettavuus- ja kustannushyötynäkökohdat, sääntöjen teknisen ja aiemmille säännöille rakentuvan luonteen vuoksi ei ole yleisesti ottaen järkevää tehdä kattavaa ja perusteellista selvitystä. Vaatimus tällaisesta selvityksestä aiheuttaa huomattavia viiveitä ja tarpeetonta työtä. Lisäksi neuvoston ehdottama teksti voitaisiin tulkita niin, että tiettyä täytäntöönpanosääntöä ei voitaisi ehdottaa hyväksyttäväksi mikäli se aiheuttaisi kohtuuttomia kustannuksia vaikkapa vain yhdessä 25:stä jäsenvaltiosta. Komission ehdotuksessa esitetty komiteamenettely mahdollistaa sen, että jäsenvaltiot voivat tutustua luonnosvaiheessa oleviin sääntöihin ja hylätä ne, mikäli ne eivät ole toteutettavissa, kustannustehokkaita tai muutoin asianmukaisia. Kun säännöt on hyväksytty, on tärkeää, että niitä sovelletaan poikkeuksetta. Muutoin tavoitetta yhteentoimivuudesta ei saavuteta. Lisäksi komissio tekee seuraavat huomiot neuvoston tekemistä muista muutoksista: - Joitakin komission ehdotukseen sisältyviä määräaikoja sille, mihin mennessä jäsenvaltioiden on sovellettava täytäntöönpanosääntöjä ja itse direktiiviä, on pidennetty. Komissio katsoo, että alkuperäiseen ehdotukseen sisältyvät määräajat olisi säilytettävä. - On varmistettava, että viittaukset kansainvälisiin standardeihin (7 artiklan 1 kohta) ja Euroopan standardointielinten hyväksymiin standardeihin (20 artikla) eivät aiheuta velvoitetta hyväksyä standardeja INSPIRE-direktiivin yhteydessä, koska tämä aiheuttaisi joissakin tapauksissa korkeita kustannuksia, jotka eivät ole perusteltuja kustannustehokkuuden kannalta. - Paikkatietoaineistoista ja paikkatietopalveluista laaditun metatiedon ei tulisi sisältää ainoastaan tietoja siitä, onko tiedot vahvistettu (5 artiklan 2 kohdan c alakohta), vaan myös muuntyyppisiä tietoja tiedon luotettavuudesta, esimerkiksi kuvaus vahvistusmenetelmästä. - Liitteen III kohdassa 7 seuraava otsikko vastaisi paremmin sitä, miten kyseiset palvelut on kuvattu palvelukaupan yleissopimuksessa (GATS-sopimuksessa): ”Keskushallinto, terveys, koulutus, energia, ympäristöpalvelut ja ympäristön tilan seurantajärjestelmät”. 4. PÄÄTELMÄT Yhteisellä kannalla on mahdollisuuksia olla merkittävä edistysaskel kohti direktiiviä, jonka avulla voidaan parantaa ympäristöpolitiikan ja muiden politiikan alojen tietämysperustaa parantamalla paikkatietojen saatavuutta ja yhteentoimivuutta. Monet yhteisen kannan säännökset tarjoavat hyvän perustan, jonka pohjalta voidaan edetä. Jotkin yhteisen kannan osat voisivat kuitenkin vähentää pikemmin kuin lisätä paikkatietojen saatavuutta, koska ne voisivat vahvistaa esteitä viranomaisten väliselle tietojen yhteiskäytölle ja rajoittaa tarpeettomasti julkista saatavuutta. Lisäksi jotkin säännökset vaikeuttaisivat direktiivin täytäntöönpanoa ja vähentäisivät sen tehokkuutta tietojärjestelmien yhteentoimivuuden kannalta. Komissio ei näistä syistä voi hyväksyä yhteistä kantaa. 5. KOMISSION LAUSUMAT Yleinen lausuma Komissio panee merkille, että neuvosto on vahvistanut yksimielisesti yhteisen kannan. Komissio ei kuitenkaan voi tukea yhteistä kantaa, koska se ei lähimainkaan vastaa kunnianhimoista kokonaistavoitetta, joka on tämän ehdotuksen perusehto. Yhteisen kannan teksti jättää tiedontarjoajille liian suuret mahdollisuudet kieltäytyä antamasta yleisölle pääsyä tietoihinsa ja vaihtamasta niitä muiden viranomaisten kanssa. Huolta aiheuttavat myös liian työläät menettelyt sääntöjen hyväksymiseksi komiteamenettelyä noudattaen ja riittämättömät takeet siitä, että kyseiset säännöt pannaan täysimääräisesti täytäntöön jäsenvaltioissa. Komission lausuma paikkatietoinfrastruktuurin (INSPIRE) soveltamisesta yhteisön toimielinten ja elinten hallussa oleviin tietoihin Komissio on täysin yhtä mieltä siitä, että Inspire-infrastruktuurin olisi katettava yhteisön tason paikkatietoaineistot ja paikkatietopalvelut, jotta varmistettaisiin johdonmukaisuus jäsenvaltioissa perustetun paikkatietoinfrastruktuurin ja asianmukaisten yhteisön tason tietojen välillä. Komissio pyrkii kaikin tavoin varmistamaan tämän ja antaa tarvittaessa lainsäädäntöehdotuksen INSPIRE-infrastruktuurin osatekijöiden perustamisesta asianmukaisiin yhteisön toimielimiin ja elimiin.